Kudlwengulwa Abesifazana Abangu 4,379, Phakathi Kwabo Abangu 3,046 Kungabantwana
Lobu yibufakazi obuvezwe emkhosini oqoqwe nguhulumende emanyene labe EFZ, womkhankaso wokukhuthaza ukuqedwa kodlakela phakathi kwabesilisa labesifazane
HARARE — Uhulumende uthi sikhona isidingo sokuthi sibe lukhuni ngokuphindiweyo isigwebo esethulelwa abatholakala belecala lokudlwengula okuyinto esibhahile. Sekuvele ubufakazi bokuba lokhe ziqansa izehlakalo zokudlwengula kwabesifazana lamantombazana kusukela ekuqaleni kwawonalo umnyaka kusiyafika ku Mfumfu, amapholisa eveza ukuba bedlula inkulungwane ezine – 4 379, abanelise ukuyadinga usizo kibo, abedlula inkulungwane ezintathu babo – 3 046 kungabantwana. Lobu bufakazi obethusayo buvezwe ngesikhathi uhulumende emanyene labenhlanganiso yezokholo ye Evangelical Fellowship in Zimbabwe – EFZ, ukuphawula okusemthethweni umkhankaso wensuku ezilitshumi lasithupha wokukhuthaza ukuqedwa kodlakela phakathi kwabesilisa labesifazane owe 16 Days of Activism Against Gender Based Violence, emkhosini owenzelwe eweteleni ye Rainbow Towers lamuhla ekuseni. Leyo yimipululu lokuhlabela kwabesifazane ngesikhathi unkosikazi Oppa Muchinguri elungiselela ukwethula umbiko wakhe njengomhlonitshwa kulumkhosi. UMuchinguri uveze ukuba ugatsha lwakhe lwakubona kuqakathekile ukuba basebenze lezinye inhlangothi emizameni yokulwisana lokuhlukuluzwa kwabesifazane kunhlangothi zonke zemilo okugoqela ezinkonzweni zabokholo lwesiKristu, inhlanganiso ezilwela ilungelo loluntu kanye labaphatheke kwezokulondolozwa kwemikhuba yesintu. Lowo ngumsekeli kamphathintambo wogatsha olubona ngendaba zabesifazane, ukulinganiswa kwamathuba phakathi kwabesilisa labesifazane kanye lentuthuko yabo, unkosikazi Abigail Damasane laye obekhona kulumbuthano. Abameli bezigaba labo bebekhona kulombuthano okubalisa unkosikazi Sibusisiwe Bhuda Masara olilunga ledale leSenate phansi kwebandla le MDC-T. Utshengise ukukhathazeka unkosikazi Masara phezu kokuqansa kwenani labadlwengulwayo minyaka yonke. Uvumelana lomnqondo kahulumende wokukhankasela ukuba zenziwe zibe lukhuni izigwebo ezinikezwa abadala amacala wokudlwengula. Uthi ngenxa yokuqansa kwenani labadlwengulwa minyaka yonke, uhulumende ubumbe iqula labantu abavele kungatsha ezehlukeneyo le Inter - Ministerial Committee, ukucubungula phezu kwembangela esiyenze liqanse lelinani. Yikhona izakwethulwa edale lephalamende impumela yalokhu kucubungula anduba uzulu atholiswe laye ithuba lokunikeza imibono yakhe ukuze uhulumende akwamukele ngokugcweleyo. Limpumela iveza imibono etshengisa ukuthi kumele zenziwe zibe lukhuni kakhulu izijeziso ezinikezwa abadlwengulayo. Lokhu kubalisa ukuba bahlale entolongweni impilo yabo yonke abatholakala belecala lokudlwengula abantwana abaleminyaka ephansi kwelitshumi lambili, abadlwengula besazi ukuba balegciwane, abadlwengula owesifazane bebanengi, i– gang rape kanye lababamba abanye babo bebenza isitabane esazi mhlophe kuthi ulalo igciwane – Sodomy. Kuthi abadala amacala aloluhlobo okwakuqala, lababamba abanye babo ngamandla, ukubenza izitabane kumele baphiwe isigwebo sokuhlala entolongweni okweminyaka engamatshumi amathathu – 30 years. Inhlanganiso ezilwela ilungelo labesifazane ebezikulomkhosi zikhuthaza ukusebenzelana kwenhlangothi zonke eziphathisa abahlukuluziweyo okubalisa amapholisa, abemithethwandaba kanye lezibhedlela. Abezokholo bakhuthazwa ukuqinisa imfundiso phezu kokukhankasela ukuqedwa kwaloludubo lokudlwengulwa kwabesifazane labantwana hatshi ukutshumayela nje izwi lika Nkulunkulu bengaphathi kobubi obenzakala phakathi kwabo.